Klag teen San Souci-onnie laat vaar‘n Skermskoot uit die video. Die aanklagte van aanranding teen Clarissa Venter, die onderwyseres van die Sans Souci Girls’ High School in Kaapstad wat vroeër vanjaar glo ŉ leerder geklap het, is Vrydag in die Wynberg-landdroshof in Kaapstad laat vaar. William Booth, Venter se regsverteenwoordiger, het bevestig dat sy kliënt in die hof verskyn het waar die aanklagte teruggetrek is weens die meriete van die saak. “Dit beteken dat die bewyse nie voldoende was nie,” het Booth aan Maroela Media verduidelik. Volgens Booth het die aanklaer ook in ag geneem dat Venter ná ŉ tugverhoor terug by die skool en geliefd onder leerders, personeellede en ouers is. ‘n Skermskoot uit die video. ŉ Onderonsie tussen Venter en ŉ oudleerder van die skool is in Februarie vanjaar op video vasgevang en wyd op sosiale media versprei. In die video kan gesien word hoe die twee in ŉ woordewisseling betrokke is, klaarblyklik oor ŉ selfoon en die taal wat die leerder in die klas gebruik het. In ŉ stadium stamp die leerder vir Venter met haar tafel en probeer skynbaar haar selfoon teruggryp, waarna Venter haar ŉ oorveeg gee. Die verdediging voer sedertdien aan dat die leerder destyds Venter uitgelok en inderwaarheid aangerand het. Volgens Booth was sy kliënt gister uiteraard baie verlig. “Ek dink almal by die skool is verlig. Die leerders is baie erg oor haar. Die saak het heeltemal te lank voortgeduur en my kliënt is emosioneel uitgeput.” ŉ Eis van skadevergoeding staar Venter egter nog in die gesig. Die ma van die leerder, wat sedertdien deur haar ouers uit die skool gehaal is, het ŉ eis teen Venter, die skool se bestuur, die skool se beheerliggaam asook die departement van onderwys by die gelykheidshof ingedien. Die ma voer aan dat haar kind “aangerand” is omdat sy aan ŉ ander rassegroep behoort en ŉ ander kultuuragtergrond het. Dié eis is steeds hangende, het Booth gesê.